b'\n_START_ARTICLE_\nMiguel \xc3\x81ngel Asturias\n_START_SECTION_\nKabataan at Edukasyon\n_START_PARAGRAPH_\nSi Miguel \xc3\x81ngel Asturias ay isinilang sa lungsod ng Guatemala noong Oktubre 19, 1899.  Siya ay panganay na anak nina Ernesto Asturias Gir\xc3\xb3n, isang abogado at hukom, at Mar\xc3\xada Rosales de Asturias, isang guro.  Pagkalipas ng dalawang taon, ipinanganak ang kapatid niyang si Marco Antonio.  Ang mga magulang ni Asturias ay tubong Espanyol, at makatwirang nakikilala: nasubaybayan ng kaniyang ama ang linya ng kanyang pamilya at napag-alamang ito ay pabalik sa mga kolonistang dumating sa Guatemala noong taong 1660; ang kanyang ina, na ang pinagmulan ay halong katutubo, ay anak na babae ng isang koronel.  Noong 1905 at nasa anim na taong gulang ang manunulat na si Asturias ay lumipat ang kaniyang pamilya sa bahay ng mga lolo\'t lola niya, kung saan sila ay mas komportableng namuhay._NEWLINE_Sa kabila ng kanilang mga pribilehiyo, sinasalungat ng tatay ni Asturias ang diktadura ni Manuel Estrada Cabrera, na namuno noong Pebrero 1898. Tulad ng naalaala ni Asturias, "Ang aking mga magulang ay pinag-usig, bagaman hindi sila nabilanggo o anumang uri". Kasunod ng isang insidente noong 1904 kung saan, sa kanyang kapasidad bilang hukom, pinalaya ni Asturias Sr. ang ilang mga estudyante na inaresto dahil sa isang pagkagambala, nakipaglaban siya nang direkta sa diktador, nawala ang kanyang trabaho, at siya at ang kanyang pamilya ay napilitang lumipat noong 1905 sa bayan ng Salam\xc3\xa1, ang kabisera ng kagawaran ng Baja Verapaz, kung saan nanirahan si Miguel \xc3\x81ngel Asturias sa bukid ng kanyang lolo\'t lola. Dito unang nakilala ni Asturias ang mga katutubo ng Guatemala; ang kanyang nars, si Lola Reyes, ay isang kabataang katutubong nagbahagi sa kanya ng mga kuwento tungkol sa kanilang mga mito at mga alamat na sa kalaunan ay may malaking impluwensya sa kanyang mga gawain at sulatin._NEWLINE_Nang si Asturias ay siyam na taong gulang noong 1908, ang kanyang pamilya ay bumalik sa mga arabal ng lungsod ng Guatemala. Dito sila nagtatag ng isang tindahan ng mga suplay kung saan ginugol ni Asturias ang kanyang pagbibinata. Unang nag-aral si Asturias sa Colegio del Padre Pedro at pagkatapos ay sa Colegio del Padre Sol\xc3\xads naman. Nagsimula ang pagsusulat ni Asturias bilang isang estudyante at isinulat niya ang unang tungga ng isang kuwento na sa kalaunan ay naging kanyang nobela na El Se\xc3\xb1or Presidente._NEWLINE_Noong 1922, itinatag ni Asturias at iba pang mga mag-aaral ang Popular University, isang proyektong pangkomunidad na kung saan "ang mga nakaririwasa ay hinihimok na mag-ambag sa pangkalahatang kapakanan ng pagtuturo ng mga libreng kurso sa mga salat sa buhay o mahihirap." Si Asturias ay gumugol ng isang taon sa pag-aaral ng medisina bago lumipat sa pag-aaral ng abogasya  sa Universidad de San Carlos de Guatemala sa Guatemala City. Natapos niya ang kanyang kursong abogasya noong 1923 at nagwagi siya ng G\xc3\xa1lvez Prize para sa kanyang sanaysay sa mga problema sa India. Ipinagkaloob din kay Asturias ang Premio Falla dahil sa pagiging mahusay na estudyante ayon sa kanyang mga guro. Sa unibersidad na iyon, itinatag niya ang Asociaci\xc3\xb3n de Estudiantes Universitarios (Asosasyon ng mga Estudyante sa Unibersidad) at ang Asociaci\xc3\xb3n de estudiantes El Derecho (Asosasyon ng mga Mag-aaral ng Batas), bukod pa sa aktibong paglahok sa La Tribuna del Partido Unionista (Platform ng Partidong Unionista). Ang ikalawang nabanggit na grupo ang nagdiskarilado ng diktadura ni Estrada Cabrera. Ang parehong nabanggit na asosasyon na itinatag niya ay kinikilala naman bilang positibo na nauugnay sa patriyotismo sa Guatemala. Sa larangan ng panitikan, ang paglahok ni Asturias sa lahat ng mga organisasyong ito ay nakaimpluwensya sa marami sa kanyang mga eksena sa El Se\xc3\xb1or Presidente. Kaya naman si Asturias ay nasangkot sa pulitika; siya ay nagtrabaho bilang kinatawan ng Asociaci\xc3\xb3n General de Estudiantes Universitarios (Pangkalahatang Asosasyon ng mga Estudyante sa Unibersidad), at naglakbay sa El Salvador at Honduras para sa kanyang bagong trabaho. Noong 1920, nakilahok si Asturias sa pag-aalsa laban sa diktador na si Manuel Estrada Cabrera. Habang nag-aaral sa El Instituto Nacional de Varones (Ang Pambansang Institusyon para sa Kalalakihan), gumampan siya ng aktibong papel, tulad ng pag-oorganisa ng mga welga sa kanyang mataas na paaralan, sa pagbagsak ng diktadura ni Estrada Cabrera. Nilikha niya at ng kanyang mga kaklase ang kilala na ngayon na "La Generaci\xc3\xb3n del 20" (Ang Pagbuo ng 20)._NEWLINE_Ang pang-unibersidad na tesis ni Asturias na "Ang Problemang Panlipunan ng mga taga-India," ay inilathala noong 1923. Matapos matanggap ang kanyang antas na abogasya sa parehong taon, si Asturias ay lumipat sa Europa.  Una niyang binalak na manirahan sa Inglaterra at pag-aralan ang pampulitikang ekonomiya, ngunit nagbago ang kanyang isip. Di-nagtagal, lumipat siya sa Paris, kung saan nag-aral siya ng etnolohiya sa Sorbonne (Unibersidad ng Paris) at naging isang dedikadong surrealista sa ilalim ng impluwensiya ng Pranses na makata at pampanitikang teorista na si Andr\xc3\xa9 Breton. Habang naroon, naiimpluwensyahan siya ng mga pagtitipon ng mga manunulat at maka-sining sa Montparnasse, isang lugar sa Paris, at nagsimula siyang magsulat ng mga tula at kathambuhay.  Sa panahong ito, nagkaroon ng malalim na pagmamalasakit si Asturias para sa kulturang Mayan at noong 1925 ay nagtrabaho siya upang isalin ang banal na teksto ng Mayan, ang Popol Vuh, sa Espanyol, isang proyekto na kanyang ginugol sa loob ng apatnapung taon. Nagtatag din siya ng magasin habang nasa Paris at ito ay pinamagatang  Tiempos Nuevos o New Times. Si Asturias ay nanatili sa Paris sa loob ng sampung taon._NEWLINE_Noong 1930, inilathala ni Asturias ang kaniyang unang nobelang pinamagatang \xe2\x80\x9cLeyendas de Guatemala\xe2\x80\x9d. Pagkalipas ng dalawang taon sa Paris, si Asturias ay nakatanggap ng Sylla Monsegur Prize para sa pagsalin niya ng Leyendas de Guatemala sa wikang Pranses. Noong ika-14\xc2\xa0ng Hulyo, 1933, siya ay bumalik sa Guatemala pagkalipas ng sampung taon sa Paris.'